
Către

BIROUL  PERMANENT AL CAMEREI  DEPUTAŢILOR

Vă înaintăm,  alăturat, raportul comun asupra proiectului de Lege pentru aprobarea Ordonanţei de urgenţă a Guvernului nr.116/2017 privind unele măsuri bugetare şi pentru modificarea Legii nr.263/2010 privind sistemul unitar de pensii publice, trimis comisiilor cu adresa nr. PLx 161/2018, pentru dezbatere pe fond.

În raport cu obiectul şi conţinutul său, proiectul de lege face parte din categoria legilor organice.

	PREŞEDINTE,

Marius – Constantin BUDĂI
	
	PREŞEDINTE,

Adrian SOLOMON 

RAPORT COMUN

asupra proiectului de Lege pentru aprobarea Ordonanţei de urgenţă a Guvernului nr.116/2017 privind unele măsuri bugetare şi pentru modificarea Legii nr.263/2010 privind sistemul unitar de pensii publice
În conformitate cu prevederile art. 95 şi 115 din Regulamentul Camerei Deputaţilor, republicat, cu modificările și completările ulterioare, Comisia pentru buget, finanțe și bănci şi Comisia pentru muncă şi protecţie socială au fost sesizate spre dezbatere în fond, în procedură de urgenţă, cu proiectul de Lege pentru aprobarea Ordonanţei de urgenţă a Guvernului nr.116/2017 privind unele măsuri bugetare şi pentru modificarea Legii nr.263/2010 privind sistemul unitar de pensii publice.
Proiectul de lege supus dezbaterii are ca obiect de reglementare aprobarea Ordonanței de urgență a  Guvernului nr.  116/2017, care prevede adoptarea unor măsuri bugetare, precum şi modificarea Legii nr. 263/2010 privind sistemul unitar de pensii publice, în scopul respectării principiului egalităţii de tratament şi pentru abrogarea dispozițiilor care au condus la paralelism legislativ. 
Conform prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, cu modificările și completările ulterioare, Camera Deputaţilor este Cameră decizională.
Senatul, în calitate de primă Cameră sesizată, a adoptat proiectul de lege  în ședința din 26 martie 2018.
La dezbaterea proiectului de lege s-a avut în vedere avizul favorabil al Consiliului Legislativ.
În conformitate cu prevederile art. 61 şi 63 din Regulamentul Camerei Deputaţilor, republicat, cu modificările și completările ulterioare, Comisia pentru buget, finanţe şi bănci şi  Comisia pentru muncă şi protecţie socială  şi-au desfăşurat lucrările în şedinţe separate.

Membrii Comisiei pentru muncă şi protecţie socială au dezbătut propunerea legislativă în şedinţa din 5 iunie 2018, iar membrii Comisiei pentru buget, finanţe şi bănci în şedinţa din 
19 iunie 2018.  

La lucrările Comisiei pentru muncă şi protecţie socială şi-au înregistrat prezenţa 20 deputaţi din totalul de 22 de membri ai comisiei, iar la lucrările Comisiei pentru buget, finanţe şi bănci şi-au înregistrat prezenţa 23 deputaţi din totalul de 25 de membri.
La dezbaterile celor două Comisii au participat, în calitate de invitaţi, reprezentanţi ai Ministerului Muncii şi Justiţiei Sociale.
În timpul dezbaterilor au fost prezentate amendamente care, supuse votului, au fost respinse. Acestea se regăsesc în anexa la prezentul raport.
În urma examinării proiectului de lege şi a opiniilor exprimate, deputații celor două Comisii au hotărât, cu majoritate de voturi, să supună plenului Camerei Deputaţilor adoptarea proiectului de lege în forma prezentată de Senat.

În raport cu obiectul şi conţinutul său, proiectul de lege face parte din categoria legilor organice.

	PREŞEDINTE,

Marius – Constantin BUDĂI

	
	PREŞEDINTE,

Adrian SOLOMON

	SECRETAR,

Marilen-Gabriel PIRTEA
	
	SECRETAR,

Violeta RĂDUŢ



	Şef serviciu Giorgiana Ene

Consilier parlamentar Vasilica Popa
	
	Consilier parlamentar Lidia Vlădescu


ANEXĂ

Amendamente respinse

În cursul dezbaterilor, Comisiile au respins următoarele amendamente:

	Nr. crt.
	Text iniţial
	Amendamentul propus şi

 autorul acestuia
	Motivarea 
admiterii/respingerii
	Camera decizională

	1.
	__
	După punctul 3 al art. 5 se introduce un nou punct, punctul 4, cu următorul cuprins:
4. La art. 107 se introduce un nou alineat, alineatul (21), cu următorul cuprins:

(21) Obligația de restituire prevăzută la alin. (1) nu se aplică dacă plata drepturilor de pensie a fost efectuată ca urmare a unei erori a casei teritoriale de pensii și dacă eroarea nu ar fi putut fi depistată în mod rezonabil de pensionar, respectiv dacă decizia de revizuire a fost comunicată pensionarului după 6 luni de la data emiterii deciziei eronate.
După articolul 5 se introduc patru noi articole, articolele 6-9, cu următorul cuprins:

Art.6 - Prin derogare de la prevederile Legii nr. 263/2010 privind sistemul unitar de pensii publice, cu modificările şi completările ulterioare, debitele constituite sau care urmează a fi constituite în sarcina pensionarilor aflaţi în evidenţa sistemului public de pensii la data intrării în vigoare a prezentei legi, reprezentând sume încasate cu titlu de pensie ca urmare a unei erori a casei teritoriale de pensii, indemnizaţie socială pentru pensionari şi indemnizaţie pentru însoţitor, nu se recuperează.
Art. 7 - Debitele care au drept cauză culpa debitorului, cum ar fi folosirea de către acesta a unor documente eliberate cu nerespectarea legii, declararea de către acesta a unor date neconforme realităţii, care au avut drept urmare stabilirea eronată a pensiei, nerespectarea obligaţiilor care revin, potrivit legii, pensionarilor, inclusiv cele referitoare la cumulul pensiei cu venituri salariale, asimilate salariilor sau, după caz, cu venituri din activităţi independente, nu fac obiectul scutirii de la plată şi al restituirii, potrivit prevederilor prezentei legi.
Art. 8 - Scutirea de la plată a debitelor, conform prevederilor prezentei legi, se aplică indiferent de categoria de pensie de care beneficiază sau a beneficiat pensionarul, la momentul constatării existenţei debitelor.
Art. 9 - În termen de 30 de zile de la data intrării în vigoare a prezentei legi se emit normele metodologice de aplicare, care se aprobă prin ordin comun al ministrului muncii și justiției sociale şi al ministrului finanţelor publice. 

Autori:

Dp. Csép Andrea-Éva, deputat UDMR

Erdei Dolóczki István, deputat UDMR
	1. În conformitate cu prevederile art. 107 din Legea nr. 263/2010 privind sistemul unitar de pensii publice, cu modificările și completările ulterioare, în situaţia în care, ulterior stabilirii şi/sau plăţii drepturilor de pensie, se constată diferenţe între sumele stabilite şi/sau plătite şi cele legal cuvenite, casa teritorială de pensii operează, din oficiu sau la solicitarea pensionarului, modificările ce se impun, prin decizie de revizuire. Sumele rezultate se acordă sau se recuperează, după caz, în cadrul termenului general de prescripţie, calculat de la data constatării diferenţelor.

Amendamentele tratează problema unei anumite categorii de pensionari, cea căreia drepturile i-au fost stabilite și/sau recalculate în mod eronat, dând naștere astfel unor drepturi necuvenite. Prin eroare se înțelege și interpretările neunitare în timp ale prevederilor Legii nr. 263/2010 privind sistemul public de pensii, cu modificările și completările ulterioare.

Beneficiarii plăților necuvenite sunt de bună credință, întrucât până la emiterea deciziei de revizuire și de constatare a sumelor necuvenite a caselor teritoriale de pensii nu au cunoștință că au beneficiat de drepturi necuvenite.

La fundamentarea acestei propuneri invocăm faptul, că derogări similare de la regula generală privind recuperarea sumelor încasate necuvenit cu titlu de pensie, reglementată de Legea nr. 263/2010, se mai regăsesc în legislație (Legea nr. 120/2014 pentru scutirea de la plată a unor debite ale persoanelor provenite din sistemul de asigurări sociale al agricultorilor către bugetul de stat, Legea nr. 125/2014 privind scutirea de la plată a unor debite provenite din pensii, Legea nr. 241/2013 privind stabilirea unor măsuri în domeniul pensiilor acordate beneficiarilor proveniți din sistemul de apărare, ordine publică și siguranță națională, etc.)

De reținut este și faptul că vorbim despre o pagubă ce s-a datorat în mod exclusiv unor erori cu ocazia stabilirii drepturilor sau a unor interpretări deficitare legislației din materie.
2. Respins la vot. Măsurile propuse nu fac obiectul ordonanţei de urgenţă supusă Parlamentului spre aprobare. 

